
«Հայաստանի Հանրապետության կառավարության 2025 թվականի ապրիլի 17-ի N 450-Ն որոշման մեջ փոփոխություն կատարելու մասին» ՀՀ կառավարության որոշման նախագծի վերաբերյալ

	1.  ՀՀ Էկոնոմիկայի նախարարություն 

	02․06.2026թ.

	
	01/13486-2026

	Ի կատարումն Փոխվարչապետ Տիգրան Խաչատրյանի 2026 թվականի մայիսի 29-ի թիվ /03.62/17888-2026 հանձնարարականի՝ քննության առնելով «Հայաստանի Հանրապետության կառավարության 2025 թվականի ապրիլի 17-ի N 450-Ն որոշման մեջ փոփոխություն կատարելու մասին» Կառավարության որոշման նախագիծը, որի նպատակն է որոշման դրույթները համապատասխանեցնել «Բարձր տեխնոլոգիաների ոլորտի պետական աջակցության մասին» օրենքում կատարված փոփոխություններին՝ կատարելագործելով պետական աջակցության տրամադրման կարգավորումները, բարելավելով վարչարարությունն ու բարձր տեխնոլոգիաների ոլորտի պետական աջակցության ծրագրերի իրականացման արդյունավետությունը՝ հայտնում ենք, որ վերջինիս վերաբերյալ Էկոնոմիկայի նախարարությունն առաջարկություններ և առարկություններ չունի։  

	Ընդունվել է 

	2.  ՀՀ պետական եկամուտների կոմիտե 

	04․06.2026թ.

	
	01/3-3/33908-2026

	ՀՀ պետական եկամուտների կոմիտեն քննարկել է «Հայաստանի Հանրապետության կառավարության 2025 թվականի ապրիլի 17-ի N 450-Ն որոշման մեջ փոփոխություն կատարելու մասին» ՀՀ կառավարության որոշման նախագիծը, որի վերաբերյալ հայտնում ենք հետևյալը.
1․  Նախագծի 2-րդ կետի`
- 4-րդ ենթակետի համաձայն՝  պետական աջակցություն ստացած տնտեսավարող սուբյեկտների կողմից հարկային մարմնին նախորդ ժամանակահատվածների համար ճշտված հարկային հաշվարկների ներկայացման դեպքում կատարվում են տրամադրված աջակցության գումարների վերահաշվարկներ և ավել տրամադրված աջակցության գումարները վերադարձվում են ՀՀ պետական բյուջե, եթե այլ բան սահմանված չէ օրենսդրությամբ,
- 6-րդ ենթակետի համաձայն՝ պետական աջակցության տրամադրման ժամանակ նախորդ հաշվետու ժամանակաշրջանի համար տնտեսավարող սուբյեկտին պետական աջակցության գումարի ավել վճարված գումարը ենթակա է հաշվանցման հաջորդ հաշվետու ժամանակաշրջանների մասով տվյալ տնտեսավարող սուբյեկտին տրամադրման ենթակա պետական աջակցության գումարից, իսկ հաջորդ հաշվետու ժամանակաշրջանների մասով տվյալ տնտեսավարող սուբյեկտի կողմից պետական աջակցության ստացման հայտ չներկայացվելու դեպքում, գումարի ավել վճարված մասը ՀՀ պետական բյուջե է վերադարձնում տնտեսավարող սուբյեկտը:
Առաջարկում ենք նախագծով նախատեսել, որ այն դեպքերում, երբ աշխատողը Հայաստանի Հանրապետության և այլ պետությունների միջև գործող կրկնակի հարկումը բացառելու մասին համաձայնագրերով սահմանված դեպքերում ետ է ստանում իրենից պահված եկամտային հարկը, տվյալ դեպքում ևս կատարվում է տրամադրված աջակցության գումարի վերահաշվարկ և տրամադրված աջակցության գումարի վերադարձ։
	Չի ընդունվել:

Այլ պետությունների միջև գործող կրկնակի հարկումը բացառելու մասին համաձայնագրերով սահմանված դեպքերում եկամտային հարկի վերադարձնելու դեպքում տրամադրված աջակցության գումարի վերահաշվարկ և տրամադրված աջակցության գումարի վերադարձ կատարելը խախտում է բարձր տեխնոլոգիաների ոլորտի աջակցության հիմքում դրված նպատակը, հաշվի առնելով, որ աջակցության տրամադրման համար եկամտային հարկի գումարը ընդամենը մեծություն է, որով հաշվարկվում է աջակցությունը:

	Նախագծի 2-րդ կետի 6-րդ ենթակետով սահմանված դրույթի մասով անհրաժեշտ է հստակեցնել՝ այդ դրույթը կիրառվում է նաև աշխատանքային միգրանտին տնտեսվարող սուբյեկտի միջոցով տրամադրվող աջակցության մասով, թե ոչ։
	Ընդունվել է

Կարգավորումը հստակեցվել է, վերաբերում է նաև միգրանտին տրամադրվող գումարին:

	2. Նախագծի 1-ին կետի 2-րդ ենթակետով հաստատվող հավելված N 2-ի 3-րդ կետի 1-ին ենթակետի համաձայն՝ աշխատանքային միգրանտ է համարվում օրենքի 3-րդ հոդվածի 1-ին մասի 9-րդ կետի պահանջները բավարարող տնտեսավորող սուբյեկտի մոտ մասնագիտական աշխատանք կատարող վարձու աշխատողը, ում համար ՀՀ-ում 2022 թվականի մարտի 1-ի դրությամբ աշխատանքի վարձատրության մասով հարկային մարմնի անձնավորված հաշվառման տեղեկատվական բազայում առկա տեղեկատվության համաձայն եկամտային հարկ վճարված չէ։
Անհրաժեշտ է հստակեցնել «2022 թվականի մարտի 1-ի դրությամբ աշխատանքի վարձատրության մասով հարկային մարմնի անձնավորված հաշվառման տեղեկատվական բազայում առկա տեղեկատվության համաձայն եկամտային հարկ վճարված չէ» ձևակերպումը, քանի որ պարզ չէ՝ խոսքը վերաբերում է տվյալ վարձու աշխատողի համար որևէ գործատուի կողմից ընդհանրապես եկամտային հարկ վճարված չլինելուն, թե միայն աշխատանքային միգրանտի կարգավիճակի շրջանակում հայտ ներկայացրած տնտեսավարող սուբյեկտի (գործատուի) կողմից եկամտային հարկ վճարված չլինելուն։
	Ընդունվել է

Կարգավորումը հստակեցվել է, վերաբերում է 2022 թվականի մարտի մեկի դրությամբ որևէ գործատուի կողմից վճարված եկամտային հարկին:

	Միաժամանակ տեղեկացնում ենք, որ վերոնշյալ նախագծի ընդունումից հետո առաջանում է՝ ՀՀ բարձր տեխնոլոգիաների արդյունաբերության նախարարի 2025 թվականի հունիսի 20-ի N 06-Ն և ՀՀ պետական եկամուտների կոմիտեի նախագահի 2025 թվականի հունիսի 24-ի N 793-Ն համատեղ հրամանով հաստատված կարգի և դրա հավելվածներում (Աղյուսակ 1, 2, 3) համապատասխան փոփոխություններ նախաձեռնելու անհրաժեշտությունը։
Լրացուցիչ հայտնում ենք, որ ՀՀ պետական եկամուտների կոմիտեի 05.05.2026թ. N 06/3-3/27448-2026 գրությամբ ներկայացվել է ՀՀ կառավարության 27.03.2025թ. N353-Ն որոշման մեջ համապատասխան փոփոխություններ կատարելու անհրաժեշտությունը՝ ՀՀ էկոնոմիկայի նախարարի 30.01.2026թ. N182-Ն հրամանով հաստատված ՀՀ տեխնիկատնտեսական և սոցիալական տեղեկատվության «Զբաղմունքների, պաշտոնների և կարողունակությունների (կոմպետենցիաների) ազգային դասակարգիչի» հաստատմամբ և ՀՀ էկոնոմիկայի նախարարի 19.09.2013թ. N872-Ն և N873-Ն հրամանների՝ ուժը կորցրած ճանաչվելու հանգամանքով պայմանավորված։
	Ընդունվել է



	3.  ՀՀ ֆինանսների նախարարություն 

	05.06.2026թ․ 

	
	01/9/14715-2026

	Ի կատարումն ՀՀ փոխվարչապետի 29.05.2026թ. № /03.62/17888-2026 հանձնարարականի՝ «Հայաստանի Հանրապետության կառավարության 2025 թվականի ապրիլի 17-ի N 450-Ն որոշման մեջ փոփոխություն կատարելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը.
	1. Բարձր տեխնոլոգիաների ոլորտի պետական աջակցության մասին» օրենքի (այսուհետ՝ Օրենք) 8-րդ հոդվածի 3-րդ մասով սահմանված է, որ պետական աջակցության դադարեցման դեպքում տնտեսավարող սուբյեկտը պարտավոր է վարչական ակտի մասին իրազեկվելուց հետո՝ տասնօրյա ժամկետում, ՀՀ պետական բյուջե վերադարձնի խախտումը ներառող ժամանակաշրջանում օրենքի շրջանակում կոնկրետ դեպքով աջակցության համար տրամադրված գումարները: Մինչդեռ պետական աջակցության դադարեցման կապակցությամբ Նախագծով կարգավորումներ առկա չեն: Առաջարկում ենք քննարկել Օրենքի 8-րդ հոդվածի 3-րդ մասով կարգավորումները Նախագծում ներառելու հարցը:
	Ընդունվել է



	2. Նախագծի 1-ին հավելվածի 9-րդ կետի համաձայն՝ բարձր տեխնոլոգիաների ոլորտի պետական աջակցության հայցվող հաշվետու ժամանակաշրջանը եռամսյակն է։ 
	Միաժամանակ, Նախագծով առաջարկվող կարգավորումներից, մասնավորապես 1-ին հավելվածի 17-րդ կետի 1-ին և 2-րդ հավելվածի 16-րդ կետի 1-ին ենթակետերից, համաձայն որոնց հարթակն ինքնաշխատ եղանակով ստուգում է տնտեսավարող սուբյեկտի՝ տվյալ եռամսյակի շրջանառության հարկի կամ եռամսյակը ներառող բոլոր ամիսների ավելացված արժեքի հարկի (ԱԱՀ) հարկային հաշվարկներում հայտարարագրած տնտեսական գործունեության տեսակների դասակարգիչների համապատասխանությունը Կառավարության կողմից ըստ տնտեսական գործունեության դասակարգիչների սահմանված՝ Բարձր տեխնոլոգիաների ոլորտի պետական աջակցության ենթակա գործունեության տեսակների հետ, ամբողջությամբ պարզ չէ՝ ԱԱՀ վճարող համարվող տնտեսավարող սուբյեկտների պարագայում «Բարձր տեխնոլոգիաների ոլորտի պետական աջակցության մասին» ՀՀ օրենքով սահմանված՝ բարձր տեխնոլոգիաների ոլորտում գործունեություն իրականացնելու 90 տոկոսի պայմանը բավարարելու առումով հիմք է ընդունվելու եռամսյակը, թե ամիսը։ Ընդ որում, հարկ է նկատել նաև, որ ամիսը հիմք ընդունելը չի բխում «Բարձր տեխնոլոգիաների ոլորտի պետական աջակցության մասին» ՀՀ օրենքով սահմանված կարգավորումներից և առաջացնելու է մի շարք խնդիրներ, որոնց վերաբերյալ նախկինում արդեն իսկ հայտնել ենք։
Ուստի այս առումով, հնարավոր տարընկալումներից և խնդիրներից խուսափելու նպատակով առաջարկում ենք հստակեցնել, որ հարկման բոլոր համակարգերում գործող տնտեսավարող սուբյեկտների մասով խնդրո առարկա 90 տոկոսի պայմանը բավարարելու առումով հիմք է ընդունվելու եռամսյակը։
	Ընդունվել է 

	3. Նախագծի 1-ին և 2-րդ հավելվածների 4-րդ կետերով սահմանվում է աջակցության դիմումի պատասխանի բողոքարկման կարգը, համաձայն որի ՀՀ ԲՏԱ նախարարության կողմից բողոքարկման դիմումի քննարկման ժամանակ լսումներ չեն անցկացվում, բողոքարկման արդյունքում բավարարվում կամ մերժվում է բողոքը, և բողոքարկման դիմումի քննարկման արդյունքում կայացված վարչական ակտը կարող է բողոքարկվել դատական կարգով:
	Այս կապակցությամբ հայտնում ենք, որ «Վարչարարության հիմունքների և վարչական վարույթի մասին» ՀՀ օրենքի համաձայն՝ առանձին տեսակի վարչական վարույթների առանձնահատկությունները սահմանվում են օրենքներով և ՀՀ միջազգային պայմանագրերով։
	Բացի այդ, ՀՀ սահմանադրության 50-րդ հոդվածի համաձայն՝ պետական և տեղական ինքնակառավարման մարմիններն ու պաշտոնատար անձինք պարտավոր են մինչև անձի համար միջամտող անհատական ակտն ընդունելը լսել նրան, բացառությամբ օրենքով սահմանված դեպքերի:
	Ելնելով վերոգրյալից և հաշվի առնելով նաև, որ Նախագծի նախաբանում, որպես լիազորող նորմ, հղում է կատարվում «Բարձր տեխնոլոգիաների ոլորտի պետական աջակցության մասին» օրենքի 5-րդ հոդվածին, որում ևս առանձին տեսակի վարչական վարույթների առանձնահատկություններ սահմանող դրույթներ առկա չեն՝ հայտնում ենք, որ Նախագծի հավելվածների վերոնշյալ կետերն իրավական առումով խնդրահարույց են: Ուստի, առաջարկում ենք Նախագծի համապատասխան դրույթները խմբագրել՝ դրանք ՀՀ օրենսդրությանը համապատասխանեցնելու նպատակով:
	Ընդունվել է:

	4.  ՀՀ ներքին գործերի նախարարություն 
	05.06.2026թ․

	
	43/6/172878-26

	Ի կատարումն ՀՀ փոխվարչապետի՝ 29.05.2026թ. թիվ /03.62/17888-2026 հանձնարարականի` ՀՀ ներքին գործերի նախարարությունում ուսումնասիրվել է «Հայաստանի Հանրապետության կառավարության 2025 թվականի ապրիլի 17-ի N 450-Ն որոշման մեջ փոփոխություն կատարելու մասին» ՀՀ կառավարության որոշման նախագիծը, որի վերաբերյալ ՀՀ ներքին գործերի նախարարության առաջարկությունները ներկայացվում են կից։
Նախագծի հավելված 2-ի 12-րդ կետի համաձայն՝ դիմողը հարթակում նույնականանում է «Ես եմ» ազգային նույնականացման համակարգի միջոցով:
Նույն հավելվածի 13-րդ կետով սահմանվում է, որ նույնականացում անցնելուց հետո հարթակում առանձին քարտադարանով հասանելի կլինեն այն տնտեսավարող սուբյեկտները, որոնց մասով դիմողը կարող է ներկայացնել աշխատանքային միգրանտի համար աջակցություն ստանալու դիմում:
Վերոգրյալի համատեքստում հայտնում ենք, որ «Ես եմ» համակարգի միջոցով խիստ նույնականացում կարող են անցնել այն օտարերկրացիները, ովքեր «Օտարերկրացիների մասին» օրենքի 15-րդ հոդվածով սահմանված հիմքերով ստացել են ժամանակավոր կամ մշտական կացության կարգավիճակ և ունեն նշված կարգավիճակը հավաստող փաստաթուղթ (կացության քարտ), ինչպես նաև նույն օրենքի 7-րդ հոդվածի համաձայն՝ Եվրասիական տնտեսական միության պայմանագրի (ԵԱՏՄ) անդամ պետության քաղաքացիները, ովքեր աշխատանքային գործունեության հիմքով իրավասու մարմնից ստացել են բնակության օրինականությունն հավաստող տեղեկանք, և նշված փաստաթղթերի հիմքով ակտիվացրել են էլեկտրոնային ստորագրությունը, բացառությամբ փախստականի և քաղաքացիություն չունեցող անձի կարգավիճակ ունեցող անձանց։
Հարկ ենք համարում նշել նաև, որ էլեկտրոնային ստորագրությունն ակտիվացնելու համար անհրաժեշտ է, որ անձն այցելի ՀՀ ՆԳՆ միգրացիայի և քաղաքացիության ծառայություն՝ նույնականացման գործընթաց անցնելու համար, այնուհետև դիմի նախընտրելի բջջային օպերատորին՝ mID ծառայությունն ակտիվացնելու համար։ 
Միաժամանակ նշենք, որ տնտեսավարող սուբյեկտի «ԵՍ ԵՄ» համակարգի միջոցով նույնականացում անցնելու պահանջի առկայության դեպքում, եթե վերջինս ևս հանդիսանում է օտարերկրացի, նույնպես պետք է ՀՀ օրենսդրությամբ սահմանված կարգով ունենա կացության կարգավիճակը հավաստող կացության քարտ կամ ԵԱՏՄ պայմանագրի հիմքով բնակության օրինականությունն հավաստող տեղեկանք։

	Ընդունվել է ի գիտություն

	5.  ՀՀ արդարադատության նախարարություն
	19.06.2026թ․

	
	/27․4․1/31550-2026

	Ի կատարումն ՀՀ փոխվարչապետի՝ 29.05.2026թ. թիվ /03.62/17888-2026 հանձնարարականի` կից ներկայացնում ենք նախագծի վերաբերյալ ՀՀ արդարադատության նախարարության պետական փորձագիտական եզրակացությունը։
«Հայաստանի Հանրապետության կառավարության 2025 թվականի ապրիլի 17-ի N 450-Ն որոշման մեջ փոփոխություն կատարելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) վերաբերյալ հայտնում ենք հետևյալը՝


1. Նախագծի 1-ին կետով հաստատված հավելվածի (այսուհետ՝ Հավելված) 2-րդ կետի 7-րդ ենթակետով նախատեսված է, որ «Պետական աջակցության դադարեցման դեպքում տնտեսավարող սուբյեկտը պարտավոր է պետական աջակցության դադարեցման վերաբերյալ վարչական ակտի մասին իրազեկվելուց հետո՝ տասնօրյա ժամկետում, Հայաստանի Հանրապետության պետական բյուջե վերադարձնել խախտումը ներառող ժամանակաշրջանում սույն օրենքի շրջանակում կոնկրետ դեպքով աջակցության համար տրամադրված գումարները:»:
Վերոգրյալ կարգավորումից բխում է, որ խախտման պարագայում տնտեսվարող սուբյեկտը պարտավորվում է ՀՀ պետական բյուջե վերադարձնել խախտումը ներառող ժամանակաշրջանում աջակցության համար տրամադրված գումարները, մինչդեռ Նախագծում որևէ նշում առկա չէ այն մասին, թե ինչը կարող է համարվել խախտում և հանգեցնել պետական աջակցության դադարեցման։
Այս առումով գտնում ենք, որ Նախագծում անհրաժեշտ է հստակեցնել «Բարձր տեխնոլոգիաների ոլորտի պետական աջակցության մասին» օրենքից բխող այն դեպքերը (հանգամանքները), որոնք համարվում են խախտում և կարող են հանգեցնել պետական աջակցության դադարեցման։	
Բացի այդ, վերոնշյալ կարգավորման մեջ նշվում են «սույն օրենքի» բառերը, մինչդեռ նկատի ունենալով, որ փոփոխությունները կատարվում են ՀՀ կառավարության որոշման մեջ՝ հայտնում ենք, որ վերոնշյալ բառերն անհրաժեշտ է փոխարինել «սույն որոշման» բառերով։
	Ընդունվել է:

	2. Հավելված N 1-ի 3-րդ կետով սահմանվում է «նոր աշխատող» հասկացությունը, որի համաձայն՝ «նոր աշխատող է համարվում Օրենքի 3-րդ հոդվածի 1-ին մասի 10-րդ կետի պահանջները բավարարող՝ մասնագիտական աշխատանք կատարող վարձու աշխատողը, ով աշխատանքի ընդունման տարվան նախորդող չորս տարիների ընթացքում չի հանդիսացել բարձր տեխնոլոգիաների ոլորտում գործունեություն իրականացնող գործատուի վարձու աշխատող։ Ընդ որում, մինչև 2028 թվականի դեկտեմբերի 31-ը ներկայացված հայտերի դեպքում 2024 թվականի դեկտեմբերի 31-ից մինչև հայտը ներկայացնելու օրն ընկած ժամանակահատվածը չի դիտարկվում նոր աշխատողի կարգավիճակի որոշման նպատակով։»:
Վերոնշյալ կարգավորման ուսումնասիրությունից պարզ է դառնում, որ նոր աշխատող համարվելու համար անհրաժեշտ պայման է՝ նախորդող չորս տարիների ընթացքում բարձր տեխնոլոգիաների ոլորտում գործունեություն իրականացնող գործատուի վարձու աշխատող չհանդիսանալը։
Մինչդեռ, կարգավորմամբ նախատեսված է նաև, որ մինչև 2028 թվականի դեկտեմբերի 31-ը ներկայացված հայտերի դեպքում 2024 թվականի դեկտեմբերի 31-ից մինչև հայտը ներկայացնելու օրն ընկած ժամանակահատվածը չի դիտարկվում նոր աշխատողի կարգավիճակի որոշման նպատակով։
Գտնում ենք, որ վերոնշյալ կարգավորման նպատակը պարզ չէ, ուստի առկա է լրացուցիչ քննարկման առարկա դարձնել դրա նախատեսման անհրաժեշտությունը և նպատակահարմարությունը։
Հաշվի առնելով վերոգրյալը՝ գտնում ենք, որ նշված կարգավորումը լրացուցիչ հիմնավորման և պարզաբանման կարիք ունի։
Միաժամանակ, Նախագծի 3-րդ կետում առկա է վրիպակ՝ 2-րդ ենթակետը համարակալված չէ, ինչն անհրաժեշտ է շտկել։
	Ընդունվել է ի գիտություն

««Բարձր տեխնոլոգիաների ոլորտի պետական աջակցության մասին» օրենքում փոփոխություններ և լրացումներ կատարելու մասին» 2026 թվականի մայիսի 7-ի N ՀՕ-221-Ն օրենքի (այսուհետ նաև՝ Փոփոխություն) 8-րդ հոդվածի 2-րդ մասով, որպես անցումային դրույթ սահմանվել է հետևյալը․
«2. Սույն օրենքն ուժի մեջ մտնելուց հետո տնտեսավարող սուբյեկտը կարող է դիմել պետական աջակցության համար 2025 թվականի հունվարի 1-ից հետո բարձր տեխնոլոգիաների ոլորտ մուտք գործած նոր աշխատողի համար, եթե տվյալ նոր աշխատողի նախկին գործատու տնտեսավարող սուբյեկտն իր մասով չի ստացել պետական աջակցություն։»:
Այս կարգավորման նախատեսման նպատակը կայանում է նրանում, որ բարձր տեխնոլոգիաների ոլորտի պետական աջակցության մասին օրենսդրության ընդունումից հետո՝ (2025 թվականի հունվարի 1-ի հետո) «նոր աշխատող» կարգավիճակ ստացած մասնագիտական աշխատողն արժեք ունենա իր գործատուի համար և գործատուն օգտվի վերջինիս մասով պետության կողմից տրամադրվող աջակցությունից, սակայն հաշվի առնելով աջակցության կամավորության սկզբունքը, առկա են դեպքեր, երբ նման հնարավորություն ունեցող տնտեսավարողը չի դիմում աջակցության համար և այդ «նոր աշխատողի» համար որևէ մեկն աջակցությունից չի օգտվում: Այս դեպքում Փոփոխության հիշյալ անցումային դրույթը նախատեսում է, որ այն տնտեսավորող սուբյեկտը, ով կներգրավի 2025 թվականի հունվարի 1-ից «նոր աշխատող» կարգավիճակին համապատասխանող մասնագիտական աշխատանք կատարող, որի նախկին գործատուն իր մասով աջակցություն ստացած չի լինի, ապա այդ աշխատողի մասով կարող է դիմել պետական աջակցության ստացման համար: 
 «Բարձր տեխնոլոգիաների ոլորտի պետական աջակցության մասին» օրենքի (այսուհետ նաև՝ Օրենք) 5-րդ հոդվածի 4-րդ մասի 1-ին կետով սահմանված է հետևյալը՝
«4. Կառավարության սահմանած պետական աջակցության ենթակա տնտեսական գործունեության դասակարգիչներով սահմանված գործունեությամբ զբաղվող տնտեսավարող սուբյեկտներին պետական աջակցությունը տրամադրվում է՝
1) նոր աշխատողներ ներգրավելու համար: Սույն կետով սահմանված պետական աջակցությունը տնտեսավարող սուբյեկտին տրամադրվում է նոր աշխատողի աշխատավարձի և դրան հավասարեցված այլ վճարումների գծով հաշվարկված եկամտային հարկի գումարի 60 տոկոսի չափով: Նոր աշխատողի կարգավիճակը պահպանվում է նոր աշխատողին սույն օրենքի իմաստով մասնագիտական աշխատանքի ընդունման ամսվա 1-ից սկսած՝ օրացուցային օրերով հաշվարկված երրորդ տարին լրանալու օրը ներառող ամսվա վերջին օրը ներառյալ.»:
իսկ, Օրենքի 3-րդ հոդվածի 1-ին մասի 10-րդ կետի համաձայն՝ «10) նոր աշխատող է  մասնագիտական աշխատանք կատարող այն վարձու աշխատողը, որն աշխատանքի ընդունման տարվան նախորդող չորս տարիների ընթացքում բարձր տեխնոլոգիաների ոլորտում գործունեություն իրականացնող գործատուի մոտ վարձու աշխատող չի հանդիսացել, իսկ բարձր տեխնոլոգիաների ոլորտում գործունեություն իրականացնող գործատուի մոտ աշխատանքի է ընդունվել 2024 թվականի դեկտեմբերի 31-ից հետո.»:
 Այս նորմերի վերլուծության արդյունքում հարկ է նկատել, որ ներգրավվող աշխատողը կհամարվի «նոր աշխատող», երբ աշխատանքի ընդունմանը նախորդող 4 տարիներին բարձր տեխնոլոգիական ոլորտում աշխատանք կատարած չի լինի, իսկ աշխատած լինելու դեպքում՝ բարձր տեխնոլոգիական ոլորտում գործունեություն իրականացնող գործատուի մոտ աշխատանքի ընդունված կլինի 2024 թվական դեկտեմբերի 31-ից հետո: Ընդ որում վերոհիշյալ նորմի հաշվառմամբ այդ «նոր աշխատողն» իր կարգավիճակը կպահպանի աշխատանքի ընդունման ամսվա 1-ից սկսած երրորդ տարին լրանալու օրը ներառող ամսվա վերջին օրը ներառյալ: Այնուհետև, այս ժամանակահատվածում եթե առաջին գործատուն չի օգտվի «նոր աշխատող» ունենալու հնարավորությունից և տվյալ «նոր աշխատողը» կտեղափոխվի երկրորդ գործատուի մոտ, ապա երկրորդ գործատուն հնարավորություն կստանա դիմել պետական աջակցության համար:

	3. Հավելված N 1-ի 3-րդ կետի 4-րդ ենթակետում միաժամանակ կիրառվում են  «և/կամ» շաղկապները, մինչդեռ ելնելով՝ «Նորմատիվ իրավական ակտերի մասին» օրենքի 16-րդ հոդվածի դրույթներից՝ գտնում ենք, որ անհրաժեշտ է բացառել դրանց միաժամանակյա կիրառությունը՝ թվարկված բոլոր պայմաններից միայն մեկի առկայությունը բավարար լինելու պարագայում կիրառելով՝ «կամ», իսկ բոլոր պայմանների պարտադիրության դեպքում՝ «և» կամ «ու» շաղկապները։
		 Ընդունվել է	

	4. Հավելված N 1-ի 3-րդ կետի 5-րդ ենթակետում «որևէ» բառն ավելորդ է, ուստի այն առաջարկում ենք հանել։
	Ընդունվել է

	5. Հավելված N 1-ի 5-րդ կետով նախատեսվում է «Բարձր տեխնոլոգիական արդյունաբերության նախարարություն» հասկացության կրճատ կիրառումը՝ «Նախարարություն», մինչդեռ նշված կրճատումն արդեն իսկ սահմանված է Հավելվածի 2-րդ կետի 3-րդ ենթակետով, ինչի արդյունքում առաջանում է կրկնություն։ 
Ուստի, նպատակահարմար է վերանայել նշված ձևակերպման կրկնակի նախատեսումը։
	Ընդունվել է ի գիտություն

	6. Հավելված N 1-ի 17-րդ կետի 1-ին ենթակետով նախատեսված է, որ «Նախքան սույն կարգի 16-րդ կետում նշված տեղեկությունը ստանալը՝ հարթակն ինքնաշխատ եղանակով հետևյալ հերթականությամբ՝ ստուգում է տնտեսավարող սուբյեկտի՝ տվյալ եռամսյակի շրջանառության հարկի կամ եռամսյակը ներառող բոլոր ամիսների ավելացված արժեքի հարկի հարկային հաշվարկներում հայտարարագրած տնտեսական գործունեության տեսակների դասակարգիչների համապատասխանությունը Կառավարության կողմից ըստ տնտեսական գործունեության դասակարգիչների սահմանված՝ Բարձր տեխնոլոգիաների ոլորտի պետական աջակցության ենթակա գործունեության տեսակների հետ»:
Մինչդեռ «Բարձր տեխնոլոգիաների ոլորտի պետական աջակցության մասին» օրենքի 3-րդ հոդվածի 1-ին մասի 11-րդ կետով սահմանված է, որ հաշվետու ժամանակաշրջանը պետական աջակցության տրամադրման հաշվետու ժամանակաշրջանն է, որը հաշվարկվում է եռամսյակներով։
Հիմք ընդունելով, այն հանգամանքը, որ «Բարձր տեխնոլոգիաների ոլորտի պետական աջակցության մասին» օրենքով հստակ ամրագրված է հաշվետվությունների եռամսյակային բնույթը, գտնում ենք, որ Նախագծով առաջարկվող կարգավորումը, որով փաստացի նախատեսվում է գնահատում իրականացնել եռամսյակի առանձին ամիսների հիման վրա, ունի վերանայման և լրացուցիչ հիմնավորման կարիք։
Ինչ վերաբերում է ամփոփաթերթում՝ Բարձր տեխնոլոգիական արդյունաբերության նախարարության կողմից վկայակոչված ՎԴ/22375/05/25 դատական ակտին, որով Վարչական դատարանը արձանագրել է, որ «Գնահատումը պետք է իրականացվի յուրաքանչյուր ամսվա հաշվետվությունը առանձին դիտարկելով, և ոչ թե հաշվետու եռամսյակի տվյալների համակցված գնահատման միջոցով։», ապա հարկ ենք համարում նշել, որ այն դեռևս օրինական ուժի մեջ չի մտել, և հետևաբար, չի կարող դիտվել որպես իրավական հիմք՝ համապատասխան նորմի մեկնաբանության համար։
	Ընդունվել է

	7. Հավելված N 1-ի 23-րդ կետով նախատեսված է, որ «Սույն կարգի համաձայն կնքված պետական աջակցության պայմանագրերը մուտքագրվում են պետական գնումների Armeps համակարգ։»:
Գտնում ենք, որ վերոնշյալ կարգավորումն ունի լրացուցիչ պարզաբանման կարիք՝ պետական աջակցության պայմանագրերը պետական գնումների Armeps համակարգում մուտքագրելու հանգամանքով պայմանավորված։
	Ընդունվել է ի գիտություն

Պետական աջակցության գումարները տրամադրվում են ՀՀ պետական բյուջեի «դրամաշնորհներ» տողից: Նշված կարգավորումների իրակացման ընթացակարգը քննարկվել և համաձայնեցված է ՀՀ ֆինանսների նախարարության հետ:

	8. Հավելված N 1-ի 24-րդ կետի համաձայն՝ «Տնտեսավարող սուբյեկտը կարող է բողոքարկել աջակցության դիմումի պատասխանը:», սակայն դրույթում բացակայում է բողոքարկման ընթացակարգի էական տարրերի՝ մասնավորապես իրավասու մարմնի և ժամկետների հստակեցումը, ինչը հանգեցնում է իրավական անորոշության։
Ելնելով վերոգրյալից՝ գտնում ենք, որ անհրաժեշտ է լրացնել կարգավորումը՝ սահմանելով բողոքարկման համապատասխան կարգը։	
	Ընդունվել է

	9. Հավելված N 2-ի 3-րդ կետի 1-ին ենթակետի համաձայն՝ «աշխատանքային միգրանտ է համարվում Օրենքի 3-րդ հոդվածի 1-ին մասի 9-րդ կետի պահանջները բավարարող տնտեսավորող սուբյեկտի մոտ մասնագիտական աշխատանք կատարող վարձու աշխատողը, ում համար Հայաստանի Հանրապետությունում 2022 թվականի մարտի 1-ի դրությամբ աշխատանքի վարձատրության մասով հարկային մարմնի անձնավորված հաշվառման տեղեկատվական բազայում առկա տեղեկատվության համաձայն որևէ գործատուի կողմից եկամտային հարկ վճարված չէ.»։
Վերոգրյալ կարգավորման համատեքստում պարզ չէ 2022 թվականի մարտի 1-ը որպես սահմանափակող ժամանակային շեմ նախատեսելու նպատակը և հիմնավորվածությունը։ Մասնավորապես, որևէ կերպ չի հիմնավորվում, թե ինչու է ընտրվել հենց տվյալ ամսաթիվը և ինչ իրավական կամ փաստական հանգամանքներով է պայմանավորված նման տարբերակումը։
Բացի այդ, հստակ ժամանակահատվածի սահմանումը կարող է հանգեցնել սահմանափակման, որի արդյունքում մի շարք անձինք, որոնք ըստ էության համապատասխանում են «աշխատանքային միգրանտ» հասկացության բովանդակությանը, կզրկվեն Նախագծով նախատեսված աջակցությունից օգտվելու հնարավորությունից՝ բացառապես ժամանակային չափանիշի պատճառով։
   Հարկ է նշել, որ վերոնշյալ դիտարկումները տարածվում են նաև Նախագծի այլ համանման կարգավորումների վրա։
	
	Ընդունվել  ի գիտություն
Նշված ժամկետի սկիզբը պետական աջակցության օրենսդրության շրջանակներում աշխատանքային միգրանտներ ներգրավելու համար աջակցության տրամադրման գաղափարի հիմքն է, որը պայմանավորված է ռուս֊ուկրաինական հակամարտության հետևանքով ՀՀ ժամանած աշխատանքային միգրանտներին ՀՀ֊ում պահելու Պետության քաղաքականության հետ: 
Նշված ժամկետային սահմանափակման կարգավորումներով դեռևս 2022 թվականից ՀՀ կառավարության որոշումների հիման վրա գործել են մի շարք աջակցության ծրագրեր: 

	6.  ՀՀ կրթության, գիտության, մշակույթի և սպորտի նախարարություն
	09.07.2026թ․

	
	02/18.2/24258-2026

	   Ի պատասխան ՀՀ վարչապետի աշխատակազմի ղեկավարի
   2026 թվականի հուլիսի 7-ի № 02/16.7/23311-2026 գրության
Ձեզ եմ ներկայացնում Կրթության, գիտության, մշակույթի և սպորտի նախարարության առաջարկությունները «Հայաստանի Հանրապետության կառավարության 2025 թվականի ապրիլի 17-ի N 450-Ն որոշման մեջ փոփոխություն կատարելու մասին» ՀՀ կառավարության որոշման նախագծի (այսուհետ՝ Նախագիծ) վերաբերյալ:
   1. Նախագծի N 1 հավելվածի 3-րդ կետի 5-րդ և 6-րդ ենթակետերում «փաստաթուղթ» բառը առաջարկում ենք փոխարինել «հավաստագիր» բառով, քանի որ 8-րդ կետում աջակցության տրամադրումը տնտեսավարող սուբյեկտին տրամադրվում է համապատասխան մասնագիտական կենտրոնի կողմից տրամադրված հավաստագիր ներկայացնելու դեպքում:
	Ընդունվել է

	      2. Նախագծի N 1, N 2 հավելվածների 26-րդ կետում «տրվում են» բառերից հետո լրացնել «գրավոր» բառը, քանի որ 28-րդ կետով նախատեսվում է վարչական ակտի բողոքարկումը դատական կարգով:
	Ընդունվել է

	7.  ՀՀ աշխատանքի և սոցիալական հարցերի նախարարություն
	10.07.2026թ․

	
	ԱԹ/ԳԽ-2/27196-2026

	   Ի պատասխան ՀՀ վարչապետի աշխատակազմի ղեկավարի
   2026 թվականի հուլիսի 7-ի № 02/16.7/23311-2026 գրության
«Հայաստանի Հանրապետության կառավարության 2025 թվականի ապրիլի 17-ի N 450-Ն որոշման մեջ փոփոխություն կատարելու մասին» Հայաստանի Հանրապետության կառավարության որոշման նախագծի (այսուհետ՝ Նախագիծ) վերաբերյալ ներկայացվում է ներքոնշյալը․
1. Նախագծի N 2 հավելվածով նախատեսվում է, որ աշխատանքային միգրանտին տրամադրվող պետական աջակցության չափը հաշվարկվում է աշխատավարձի և դրան հավասարեցված վճարումների հիման վրա, իսկ աջակցությունը լիազոր մարմնի կողմից փոխանցվում է տնտեսավարող սուբյեկտին՝ աշխատանքային միգրանտին հետագա փոխանցման նպատակով։ Նման կարգավորումների պայմաններում նպատակահարմար է Նախագծում հստակեցնել աշխատանքային միգրանտին տրամադրվող պետական աջակցության իրավական բնույթը, մասնավորապես՝ արդյոք այն հանդիսանում է աշխատավարձ կամ դրան հավասարեցված վճարում, կամ կարող է դիտարկվել որպես գործատուի կողմից վճարման ենթակա գումար։ Վերոգրյալը պայմանավորված է նրանով, որ ՀՀ աշխատանքային օրենսգրքի 198-րդ հոդվածով նախատեսված է գործատուի պարտավորությունն աշխատավարձի և գործատուի կողմից վճարման ենթակա այլ գումարների վճարման ժամկետների խախտման դեպքում։ 
Ուստի, եթե Նախագծով նախատեսված պետական աջակցությունը փոխանցվում է տնտեսավարող սուբյեկտի միջոցով, ապա դրա իրավական բնույթի վերաբերյալ հստակ կարգավորման բացակայությունը կարող է իրավակիրառական պրակտիկայում առաջացնել տարբեր մեկնաբանություններ՝ նշված հոդվածի կիրառելիության տեսանկյունից։ Հետևաբար նպատակահարմար է Նախագծում հստակ տարանջատել պետական աջակցության և աշխատանքի վարձատրության իրավական բնույթը՝ հետագայում անորոշություններից և տարաբնույթ մեկնաբանություններից խուսափելու նպատակով։ 

Նախագծի N 2 հավելվածով սահմանված է նույն հավելվածում կիրառվող պետական աջակցության հասկացությունը, որը համարվում  է  Բարձր տեխնոլոգիաների ոլորտի պետական աջակցության մասին» օրենքի հիման վրա աշխատանքային միգրանտին նույն կարգով տրամադրվող ֆինանսական օժանդակություն: Այսինքն պետական աջակցության իրավական բնույթը ֆիզիկական անձ հնդիսացող միգրանտի օգտին կատարվող ֆինանսական օժանդակությունն է:
  Բացի դրանից «Բարձր տեխնոլոգիաների ոլորտի պետական աջակցության մասին» օրենքի 5-րդ հոդվածի 5-րդ մասի 2-րդ կետի և նախագծի 2-րդ հավելվածի 22-րդ կետի համաձայն՝
«2) տնտեսավարող սուբյեկտը պետական աջակցության գումարն ստանալուց հետո՝ հինգ աշխատանքային օրվա ընթացքում, այն փոխանցում է աշխատանքային միգրանտին՝ որպես լիազոր մարմնի կողմից աշխատանքային միգրանտի համար (օգտին) կատարվող վճարում, որը  ՀՀ հարկային օրեսգրքի 147-րդ հոդվածի 1-ի մասի 15-րդ կետի համաձայն՝ համարվում է  նվազեցվող (չհարկվող) եկամուտ: 

	2. Նախագծի N 2 հավելվածի 21-23-րդ կետերով նախատեսվում է, որ պետական աջակցությունը փոխանցվում է տնտեսավարող սուբյեկտին, որն այն հետագայում փոխանցում է աշխատանքային միգրանտին, իսկ աշխատանքային միգրանտն իր պահանջը կարող է ներկայացնել միայն տնտեսավարող սուբյեկտին։ Հաշվի առնելով, որ պետական աջակցության տրամադրողը պետական մարմինն է, նպատակահարմար է հստակեցնել աշխատանքային միգրանտի իրավունքների պաշտպանության մեխանիզմը այն դեպքերի համար, երբ տնտեսավարող սուբյեկտը, ստանալով պետական աջակցությունը, սահմանված ժամկետում չի փոխանցում այն աշխատանքային միգրանտին։

Աշխատանքային միգրանտին պետական աջակցության տրամադրման շրջանակներում անդրադառնալով գործատու-միգրանտ հարաբերություններին, նշենք, որ դրանք քաղաքացիաիրավական հարաբերություններ են և նույն հավելվածի 23-րդ կետի համաձայն՝ աշխատանքային միգրանտը աջակցության գումարի ստացման պահանջը կարող է ներկայացնել միայն տնտեսավարող սուբյեկտին, որը լիազոր մարմնի հետ տվյալ հարաբերության շրջանակներում հանդիսանում է միջնորդ:




